Ved du noget om sagen? Så hører BT meget gerne fra dig. Send en mail til 1929@bt.dk eller skriv en besked til os her på Facebook.

Torsdag eftermiddag fandt en dramatisk episode sted på Risingsvej i Odense C.

Kort efter kl. 16.30 blev en mand stukket ned med kniv. Manden er tirsdag aften blevet udskrevet fra hospitalet og afhøres af politiet, skriver TV 2 / Fyn.

Overfaldet fandt sted, da to biler standsede på Risingsvej ud for Risingeskolen. En mand trådte ud af en af bilerne, hvorefter han gik hen til forurettedes bil. Her rev han døren op og stak med en kniv.

Fyens Politi oplyser til BT, at gerningsmandens bil er blevet fundet et sted i Odense, mens gerningsmanden tirsdag aften fortsat er på fri fod.

»Vi har fået bilen ind på politigården, og den vil blive undersøgt for spor i morgen,« siger vagtchef hos Fyns Politi, Hans Frederiksen.

Ifølge TV2 Fyn har politiet oplyst, at man har en mistanke om, hvem gerningsmanden er.

I timerne efter knivstikkeriet var området omkring Risingsvej afspærret af politiet.

Politiet er yderst sparsomt med oplysninger i sagen og vil hverken fortælle detaljer om, hvor bilen er blevet fundet eller om offer eller gerningsmand.

»Jeg kan ikke sige mere af hensyn til efterforskningen. Og det næste du vil spørge om er garanteret, om det er banderelateret, og det kan jeg heller ikke udtale mig om,« siger vagtchefen til BT.

Motivet for knivstikkeriet kender politiet ikke endnu:

»Det ved vi ikke noget om, men det vil vi prøve at finde ud af i morgen«.

Manden, der blev stukket, blev ramt 'et sted på kroppen' og er efter et besøg på sygehuset blevet udskrevet igen.

Hvor på kroppen blev han ramt?

»Den detalje får du ikke«, siger Hans Frederiksen.

Han oplyser dog, at politiet ingen formodning har om, at offeret og gerningsmanden har kendt hinanden.

Opdateres…

Ved du noget om sagen? Så hører BT meget gerne fra dig. Send en mail til 1929@bt.dk eller skriv en besked til os her på Facebook.